《题钱氏悬罄室》
明代·皇甫汸

长卿尝壁立，仲蔚亦蓬居。今日钱郎舍，清风每晏如。

贫同悬罄后，隐似挂瓢馀。误点屏间笔，閒翻案上书。

客喧门结驷，妇叹釜生鱼。但谢千钟馈，何须儋石储。

作者简介：（1497—1582）明苏州长洲人，字子循，号百泉。皇甫录第三子。嘉靖八年进士，授工部主事，官至云南佥事，以计典论黜。好声色狎游。工诗，尤精书法。有《百泉子绪论》、《解颐新语》、《皇甫司勋集》。